山居懷林處士
作者：白珽
朝代：宋

paragraphs: 昔有林處士，結廬鄰峰巔。
年年不入城，梅花有佳聯。
童鶴三數口，負郭十畝田。
弟姪列朝裾，咸平好時年。
人品既已高，奉養常充然。
嗟我何爲者，日用買山錢。
愛詩不能佳，未了區中緣。
空有一寸心，羨殺處士賢。
飽看貴人面，不若饑看天。
搥床呼伯雅，且此相周旋。
有田足幾時，卓哉坡翁言。